Musiekvideo: Johan Anker sing ‘Die Seën’ vir ontslape paJohan Anker. Vir die opkomende gospelsanger Johan Anker is die gewyde lied “Die Seën” een wat hom nog altyd na aan die hart lê, veral ná die afsterwe van sy geliefde pa in Augustus verlede jaar. “Die Seën”, wat oorspronklik in Engels as “The Blessing” uitgereik is en deur die Afrikaanse kunstenaars Riana Nel en Retief Burger in Afrikaans vertaal is, is vir Anker só spesiaal dat hy besluit het om dit self op te neem. “My pa het altyd kommentaar gelewer oor die kragtige liriek van die liedjie en ons het dit gereeld saam geluister,” vertel die Oos-Kaapse sanger oor dié liedjie. Die lied is ŉ gebed en ŉ seënwens wat uitgespreek word. “Die liriek is meestal geskoei op Numeri 6: 22-27. Dit herinner ons dat ons God vir ons is en dat Hy ŉ God is wat ŉ verwagting vir ons wil skep.” Sean Butler, musiekvervaardiger, het die kunstenaar genader om ŉ opname van “Die Seën” as ŉ passieprojek op te neem. Anker het al voorheen saam met Butler gewerk en het dadelik ingestem om saam met Butler aan die liedjie te werk. “Die tydsberekening was perfek. Ek wou die lied graag opneem vir my toekomstige kortalbum en Sean wou die produksie van die lied as ŉ passieprojek aanpak.” “Die Seën” is Anker se vierde enkelsnitvrystelling en volg op snitte soos “Hoop en bid”, “Soldaat” en “Ek belowe” saam met Sasha-Lee Davids. Anker spog ook met ŉ BA-graad in drama van die Universiteit Stellenbosch, waar hy onder leiding van bekende regisseurs soos Marthinus Basson kon leer. Sy grootste wens is dat sy pa dié weergawe van “Die Seën” kon hoor. “In my drome sien ek hom van daar Bo af luister met ŉ glimlag.” Kyk hier na die musiekvideo vir “Die Seën”: